**ПОЈЕДНОСТАВЉЕЊЕ ПОСТУПКА ИЗДАВАЊА САГЛАСНОСТИ НА САДРЖИНУ И ИЗГЛЕД ПЕЧАТА**

|  |  |
| --- | --- |
| **Назив административног поступка** | Сагласност на садржину и изглед печата |
| **Шифра поступка** | 204.00.0005 |
| **Регулаторно тело**  **(надлежно за спровођење препоруке)** | Министарство државне управе и локалне самоуправе  Покрајински секретаријат за образовање, прописе, управу и националне мањине – националне заједнице |
| **Правни оквир којим је уређен административни поступак** | * Закон о печату државних и других органа („Службени гласник РС”, број 101/07) * Покрајинска скупштинска одлука о покрајинској управи („Службени гласник АПВ”, бр. 37/14, 54/14, 37/16, 29/17 и 24/19) |
| **Прописи које треба променити /донети/укинути да би се спровеле препоруке** | * Закон о печату државних и других органа („Службени гласник РС”, број 101/07) |
| **Рок за спровођење препорука** | Трећи квартал 2020. године, осим за препоруку која захтева измену прописа која ће се спровести приликом првих измена прописа. |
| 1. **КРАТАК ОПИС ПРОБЛЕМА** | |
| Законом о печату државних и других органа није на прецизан начин дефинисана документација, којом се доказује испуњеност услова коју подносилац доставља приликом подношења захтева, поред тога додатни простор за оптимизацију постоји на тај начин што ће се омогућити подношење захтева и издавање акта електронским путем. | |
| 1. **САЖЕТАК ПРЕПОРУКА** | |
| Потребно је прописати потребну документацију, унапредити образац административног захтева, као и електронско подношење захтева и издавање акта надлежног органа. | |
| 1. **ОБРАЗЛОЖЕЊЕ** | |
| **3.1. Документација**  *Прописивање потребне документације.*  Сваки административни поступак који спроводе надлежни органи и организације мора бити утемељен у закону. Када је реч о административним поступцима којима се остварује неко право, у закону који уређује административни поступак морају бити јасно прецизирани услови који се морају испуњавати како би заинтересована лица остварила своја права. Прописивање потребних услова међутим не чини један поступак довољно јасним. Како би се обезбедила пуна правна сигурност заинтересована лица морају имати јасну слику о томе које су њихове обавезе у току спровођења административног поступка, тачније коју документацију или податке су у обавези да доставе надлежним органима, како би исти могли да одлучују о њиховим захтевима. Анализом предметног административног поступка је утврђено да захтевана документација није адекватно прописана са утемељењем у правном основу, већ је иста само побројана у обрасцу захтева за покретање самог поступка  Из тог разлога потребно је Законом о печату државних и других органа („Службени гласник РС”, број 101/07) прописати да надлежни орган одлучује о захтеву за **давање сагласности на основу следеће документације:**   1. Акт (статут и сл.) којим је уређен изглед и садржина печата 2. Извод из одговарајућег регистра (Достављају установе образовања)   **За примену ове препоруке, потребна је измена Закона о печату државних и других органа („Службени гласник РС”, број 101/07).**        **3.2. Увођење е-управе**  Поступак подразумева подношење захтева надлежном органу поштом или лично, као и достављање акта подносиоцу захтева. Још увек није успостављена пуна електронска управа, нити поједини сегменти електронске комуникације.  У циљу увођења савремених начина административног поступања, ефикаснијег и једноставнијег обављања послова, смањења папирологије и лакше комуникације, а у складу са Законом о електронској управи и Законом о електронском документу, електронској идентификацији и услугама од поверења у електронском пословању, предлаже се увођење е-управе, тако што ће се омогућити спровођење поступка електронским путем у целости.  **За примену ове препоруке, није потребна измена прописа.**  **3.3. Образац административног захтева**  ***Унапређење постојећег обрасца у делу изјаве подносиоца захтева у вези прибављања података по службеној дужности***  У случају прихватања препоруке 3.2. Прибављање података по службеној дужности, неопходно је и унапредити образац административног захтева тако што ће се додати “ИЗЈАВА ПОДНОСИОЦА ЗАХТЕВА У ВЕЗИ ПРИБАВЉАЊА ПОДАТАКА ПО СЛУЖБЕНОЈ ДУЖНОСТИ“ са одговарајућим текстом у наставку.  ***Унапређење постојећег обрасца у делу уклањања места за печат***  Предлаже се измена обрасца захтева за покретање предметног поступка, у делу који се односи на место за печат, тако што ће се уклонити. Наиме, чланом 25. Закона о привредним друштвима је прописано да друштво није у обавези да у пословању користи печат. Наведеним чланом изричито је прописано да се посебним прописом не може друштву увести обавеза употребе печата у пословним и другим документима друштва. Неопходно је ажурирати и образац захтева објављен на интернет страници.  **За примену ових препорука, није потребна измена прописа.** | |
| 1. **САДРЖАЈ ПРЕПОРУКЕ СА НАЦРТОМ ПРОПИСА ЧИЈА СЕ ИЗМЕНА ПРЕДЛАЖЕ (уколико се предлаже измена прописа)** | |
| **НАЦРТ**  **ЗАКОН О ДОПУНИ ЗАКОНА О ПЕЧАТУ ДРЖАВНИХ И ДРУГИХ ОРГАНА**  Члан 1.  У Закону о печату државних и других органа („Службени гласник РС”, број 101/07) у члану 12. после става 1. додаје се нови став 2., који гласе:  „Уз захтев за давање сагласности се прилаже:  1) Акт којим је уређен изглед и садржина печата  2) Извод из одговарајућег регистра (Достављају установе образовања)”.  Досадашњи ставови 2, 3. и 4. постају ставови 3, 4. и 5.  Члан 2.  Овај закон ступа на снагу осмог дана од дана објављивања у „Службеном гласнику Републике Србије”. | |
| 1. **ПРЕГЛЕД ОДРЕДБИ ПРОПИСА ЧИЈА СЕ ИЗМЕНА ПРЕДЛАЖЕ** | |
| **ПРЕДЛОГ ОДРЕДБИ ЗАКОНА О ПЕЧАТУ ДРЖАВНИХ И ДРУГИХ ОРГАНА КОЈЕ СЕ ДОПУЊУЈУ**  Члан 12  О захтеву за давање сагласности на садржину и изглед печата Министарство, односно надлежни орган аутономне покрајине одлучује решењем.  УЗ ЗАХТЕВ ЗА ДАВАЊЕ САГЛАСНОСТИ СЕ ПРИЛАЖЕ:  1) АКТ КОЈИМ ЈЕ УРЕЂЕН ИЗГЛЕД И САДРЖИНА ПЕЧАТА  2) ИЗВОД ИЗ ОДГОВАРАЈУЋЕГ РЕГИСТРА (ДОСТАВЉАЈУ УСТАНОВЕ ОБРАЗОВАЊА)  Решење Министарства коначно је и против њега се може покренути управни спор.  Против решења надлежног органа аутономне покрајине може се изјавити жалба министру надлежном за послове управе.  Решење министра донето по жалби коначно је и против њега се може покренути управни спор. | |
| 1. **АНАЛИЗА ЕФЕКАТА ПРЕПОРУКЕ (АЕП)** | |
| Усвајање и примена препорука ће донети уштеде у износу од 27.73% укупних директних трошкова привредних субјеката у поступку.  Препоруке ће допринети истоветности поступања, транспарентности поступка, правној сигурности привредних субјеката и поједностављењу поступка за привредне субјекте. | |